Imtella' Settembru 20, 2020 - Aġġornata 20 Ta' Settembru, 2020 6:51pm Tlestiet fażi oħra ta' restawr fuq il-Knisja Parrokkjali ta' Ħal Balzan. Ix-xogħlijiet kienu inawgurati mill-Isqof Joe Galea Curmi u s-Segretarju Parlamentari Stepfan Zrinzo Azzopardi. Il-Knisja ħadmet id f'id mal-Gvern biex jinstabu l-fondi tant li l-parruċċani ħarġu 20% tal-ispiża filwaqt lit-80% l-oħra huma fondi tal-Unjoni Ewropea. Wara ħafna xogħol tlesta r-restawr tal-Knisja Parrokkjali ta' Marija Assunzjata f'Ħal Balzan. F'dan il-proġett li sewa €122,000 kienu restawrati l-Kappellun tal-Kurċifiss, il-ħitan tas-Sagristija minn barra u anke l-kampnar. Sar ukoll manutenzjoni tal-arloġġi, tneħħa materjal li kien imwaħħal mal-ħitan u anke tnaddfet il-ġebla. "Din il-parti li tkopri l-kampnar u s-sagristija hija l-aktar waħda prominenti barra l-faċċata prinċipali u allura qegħdin nagħtu lura lil-poplu sabiħ ta' Ħal Balzan u l-poplu Malti dan il-ġojjell ta' arkitettura li aħna nixtiequ jkun miftuħ biex in-nies jidħlu ġewwa u jsibu t-teżor, il-qoxra ta' barra sabiħa issa għandna bżonn insibu t-teżor ta' ġewwa ħalli nkomplu nikbru bħala komunità Nisranija." Ix-xogħol sar taħt id-direzzjoni tal-Fondazzjoni Kulturali tal-Arċidjocesi bis-Segretarju Amministrattiv tal-Arċidjocesi Michael Pace Ross jgħid li din il-Knisja li bdiet tinbena 350 sena ilu hija skedata fi grad numru wieħed. Huwa qal li hija responsabiltà tal-Knisja li l-Patrimonju Kulturali tal-Arċidjocesi jibqa' jitħares flimkien mat-tradizzjonijiet li sawru l-poplu Malti. 80% tal-ispiża nħarġet minn fondi Ewropej bis-Segretarju Parlamentari Stefan Zrinzo Azzopardi jgħid li dan huwa parti minn investiment ta' €4 miljun li bihom saru diversi proġetti biex jitħares il-patrimonju ekklesjastiku. "Permezz ta' fondi tal-Unjoni Ewropea sar restawr fuq in-naħa ta' barra tal-knisja f'dak li għandu x'jaqsam mal-kappellun tal-kurċifiss, il-kampnar kif ukoll il-ħitan tas-sagristija. Huwa importanti li dak li ħallewlna missirijietna wirt daqstant rikk nagħtuh il-ħarsien biex lil ta' warajna dawn il-ġojjelli arkitettoniċi fl-ispendur tagħhom." L-Isqof Joe Galea Curmi rringrazzja lill-parruċċani li ħarġu 20% tal-ispiża filwaqt li sostna li l-Knisja ta' Ħal Balzian hija ġawhra u post fejn il-parroċċani jħossuhom milqugħin.